Tindastóll tryggði sér í gærkvöld sæti í úrslitaeinvíginu um Íslandsmeistaratitil karla í körfubolta. Liðið vann þá Njarðvík í fjórða leik liðanna í undanúrslitunum.
Tindastóll vann tvo fyrstu leikina á móti deildarmeisturum Njarðvíkur, en Njarðvík náðu að lengja í einvíginu með sigri í þriðja leiknum á heimavelli á miðvikudag. Leikurinn á Sauðarkróki í gærkvöld var lengi vel jafn en í fjórða og síðasta leikhluta leiksins tóku heimamenn frumkvæðið af krafti og komust mest 14 stigum yfir. Njarðvík náði smá áhlaupi undir lok leiksins sem dugði þó ekki til og Tindastóll sigldi sex stiga sigri í höfn 89-83.Tindastóll er þar með kominn í úrslit Íslandsmótsins en liðið mætir Val í fyrsta leik úrslitaeinvígisins föstudaginn næstkomandi, 6. maí.
Franska liðið Lyon, lið Söru Bjarkar Gunnarsdóttur, tryggði sig í úrslit Meistaradeildarinnar í knattspyrnu þegar liðið vann PSG 2-1 í París. Fyrri leik liðanna vann Lyon 3-2 og einvígið því samtals 5-3. Ada Hegerberg kom Lyon yfir á 14. mínútu og 1-0 stóð í hálfleik. Marie-Antoinette Katoto jafnaði fyrir PSG á 62. mínútu en á 83. mínútu skoraði Wendie Renard fyrir Lyon og 2-1 reyndust lokatölur. Sara Björk Gunnarsdóttir var ekki í leikmannahóp Lyon að þessu sinni. Í úrslitunum mætir franska liðið Barcelona sem vann Wolfsburg samtals 5-3 í undanúrslitum.
Stórmeistarinn Hjörvar Steinn Grétarsson varði í Íslandsmeistaratitil sinn skák í gær þegar hann lagði Vigni Vatnar Stefánsson að velli í áttundu og næstsíðustu umferð Íslandsmótsins í skák sem fram fer á Selfossi um helgina. Hjörvar vinnur titilinn í ár þrátt fyrir að ein umferð sé eftir en um er að ræða annan Íslandsmeistaratitil Hjörvars. Fyrir lokaumferðina sem fer fram í dag hefur Hjörvar 6½ vinning. Hannes Hlífar Stefánsson og Héðinn Steingrímsson eru í 2.-3. sæti með 5 vinninga.
Og einn leikur fór fram í Bestu deild karla í knattspyrnu í gær. Valur og KR mættust þá á Hlíðarenda. Kjartan Henry Finnbogason kom KR yfir með marki á 18. mínútu en Patrick Pedersen jafnaði fyrir Val með skallamarki rétt fyrir hálfleik. Jesper Julesgärd skoraði svo sigurmark leiksins fyrir Val beint úr aukaspyrnu og Valsmenn hafa nú unnið fyrstu þrjá leiki tímabilsins en KR aðeins einn.
Tindastóll tryggði sér sæti í úrslitaeinvígi úrvalsdeildar karla í körfubolta og Valur er með fullt hús stiga í Bestu deild karla í fótbolta eftir sigur á erkifjendunum í KR. 